**10. A feladat a Kádár-korszak gazdaságával kapcsolatos.**

**Oldja meg a feladatokat a források és ismeretei segítségével!** (Elemenként 1 pont.)

**A)** „Kétoldalú tárgyalásokat folytattunk [a többi szocialista országgal], és itt

megállapíthattuk, […] milyen arányban számíthatunk a fejlesztés ütemének

megfelelő nyersanyagellátásra. […] Ebben az évben tovább akarjuk javítani iparunk

nyersanyagellátását.”

**B)** „1959-ben főleg a gépgyártásra vár nagy feladat. A tavalyinál 10 százalékkal

magasabb tervet kell teljesíteniük. […] A szénbányászattól nem sokkal nagyobb

mennyiséget kérünk, hanem fokozottabb gondot a minőség javítására.”

**C)** „Könnyűipari vállalatainkra is nagy feladatok várnak ebben az esztendőben.

Növelniük kell a lakosság közvetlen igényeinek kielégítését, tovább kell csökkenteni

a hiánycikkeket.”

**D)** „Rendkívül fontos ma is, és az lesz a jövőben is, hogy betartsuk az önkéntesség

lenini elvét, de világos dolog, hogy a szocializmus építése megköveteli, […] hogy

népszerűsítsük a nagyüzemi munka előnyét. A munkásosztálynak és

szövetségesének, a dolgozó parasztságnak, az egész népnek alapvető érdeke, hogy

falun is uralkodóvá váljék a szocialista termelési forma.”

*(Részletek Münnich Ferencnek, a Minisztertanács elnökének egyik országgyűlési beszédéből,*

*1959)*

**a) Melyik forrásrészlethez köthető közvetlenül a kollektivizálás fogalma?**

A forrásrészlet betűjele: ………..

**b) Melyik forrásrészlet utal közvetlenül az életszínvonal növelésének szándékára?**

A forrásrészlet betűjele: ………..

**c) Milyen tényező korlátozta egyes nehézipari ágazatok fejlesztésének lehetőségeit?**

**Válaszoljon röviden a források alapján!**

…………………………………………………………………………………………………...

**d) Fogalmazza meg, milyen tekintetben mond ellent a következő idézet az egyik**

**forrásrészletnek!**

„Ez év márciusában a sok zaklatásnak már nem tudtam ellenállni és aláírtam a

belépési nyilatkozatot a székkutasi Új-Élet Termelőszövetkezetbe.” *(Egy parasztember*

*levele a Csongrád megyei párttitkárnak, 1959)*

…………………………………………………………………………………………………...

**Megoldás**

**10. A Kádár-korszak gazdasága (Elemenként 1 pont, összesen 4 pont.)**

**a)** D

**b)** C

**c)** kevés / rossz minőségű nyersanyag *(Tartalmilag azonos válasz, más megfogalmazásban is*

*elfogadható.)*

**d)** A téeszekbe való belépés (jellemzően) nem önként történt. *(Tartalmilag azonos válasz,*

*más megfogalmazásban is elfogadható.)*